《武康防风王庙前入西乡山中旷游归看邑志偶成》
宋代·董嗣杲

苕溪直西山嶙峋，莫干矗空参北辰。
荒村去县未甚远，日落将尽埋红轮。
覉人憩此醉徒御，僻壤曾际神禹巡。
敝祠古木质拥肿，色泥痴塑防风身。
遥遥石径险如栈，芒屦掣足移换频。
狂贪游历不顾倦，肯因巇嶮嗟迷津。
锦卷要演江海思，拍塞景物描天真。
偶繙邑志宁讹舛，下笔希古今无人。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。